Enta Parzán bi ye arribato per l'ueste lo río Real, garona d'a valle de Chisagüés, per alto d'el qual la variancia d'alturas ena montanya se fa prou més patent. No bi ha continación natural d'a valle d'a Barrosa si que no per on s'esaugua lo Barranco d'Ordiceto, e cal continar lo camín suyo enta'l norte només que per la carretera A-138 enta Francia, perque la valle se fa d'astí enta debant més sargosa e angosta. Las verdes faixas d'Estiveta e Sannaruelas bi son baixatas d'el tozal de Miranda (2.226 m) e mos guardan la vista d'es Pinars de Liena e d'''Albarosas, endretos naturals de firme berroys, que como es suyos nombres fan de pensar, heban estato selvas estimatas d'as chents d'estas valles, quitando-se-ne d'astí d'es pocos árbols que la partita (de) Bielsa tota heba puesto exportar en altros tiempos. Bielsa no estiore mai un municipio navatero, pues que alavez las fustas propias las i emplegaban enta'l prou més lucrativo negocio d'as fargas e ferrerías, como s'explicará adebant.